Szépség
Halandók! Szép vagyok, mint véső-véste álom,
s keblem, mely fájni zúz mindenkit egyaránt,
poétákat felém dús szerelemre ránt,
mely mint az ősanyag, némán győz a halálon.

Rejtelmes szfinx gyanánt, azúrban trónolok,
kevély hó-szívvel és fehér, hattyúi fényben;
a vonal-szaggató mozgást gyűlöli lényem;
és orcám sohse sír és sohse mosolyog.

Míg lassu tagjaim kevély fenséget öltők,
és büszke szobrokat idéz minden redőm,
tanúlnak engem az aszkéta-éltü költők,

s csüggvén szemeimen, mind anda szeretőm:
mert minden bús dolog szépülve tündököl föl
e két nagy és finom, örök fényű tükörből!

 

Szonettek

en:Beauty (Baudelaire)
cs:Výbor z Květů zla/Krása
de:Die Schönheit
es:La belleza (Baudelaire)
fr:Les Fleurs du mal/1861/La Beauté
pl:Kwiaty grzechu/Piękno
pt:A Beleza
ru:Красота (Бодлер/Брюсов)
ru:Красота (Бодлер/Бальмонт)